CELEX: 32020D0490
Language: sk
Date: 2020-04-02 00:00:00
Title: Rozhodnutie Rady (SZBP) 2020/490 z 2. apríla 2020, ktorým sa mení rozhodnutie 2014/932/SZBP o reštriktívnych opatreniach vzhľadom na situáciu v Jemene

3.4.2020   
               
               
                  SK
               
               
                  Úradný vestník Európskej únie
               
               
                  L 105/7
               
            
         ROZHODNUTIE RADY (SZBP) 2020/490
         z 2. apríla 2020,
         ktorým sa mení rozhodnutie 2014/932/SZBP o reštriktívnych opatreniach vzhľadom na situáciu v Jemene
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 18. decembra 2014 prijala rozhodnutie 2014/932/SZBP (1) o reštriktívnych opatreniach vzhľadom na situáciu v Jemene.
                  
               
                     (2)
                  
                  
                     Bezpečnostná rada Organizácie Spojených národov 25. februára 2020 prijala rezolúciu 2511 (2020), v ktorej vyjadruje znepokojenie nad pretrvávajúcimi politickými, bezpečnostnými, hospodárskymi a humanitárnymi problémami v Jemene a opakuje svoju výzvu všetkým stranám v Jemene, aby svoje nezhody vyriešili prostredníctvom dialógu a konzultácií.
                  
               
                     (3)
                  
                  
                     V rezolúcii Bezpečnostnej rady Organizácie Spojených národov (BR OSN) 2511 (2020) sa zdôrazňuje význam uľahčenia humanitárnej pomoci a stanovuje sa, že výbor zriadený bodom 19 rezolúcie BR OSN 2140 (2014) môže na individuálnom základe oslobodiť každú činnosť od sankcií uložených Bezpečnostnou radou v rezolúciách BR OSN 2140 (2014) a BR OSN 2216 (2015), ak výbor rozhodne, že takáto výnimka je potrebná na uľahčenie práce Organizácie Spojených národov a iných humanitárnych organizácií v Jemene alebo na akýkoľvek iný účel, ktorý je v súlade s cieľmi uvedených rezolúcií.
                  
               
                     (4)
                  
                  
                     V rezolúcii BR OSN 2511 (2020) sa tiež potvrdzuje, že sexuálne násilie v ozbrojenom konflikte alebo nábor alebo využívanie detí v ozbrojenom konflikte v rozpore s medzinárodným právom by mohlo predstavovať akt, ako sa uvádza v bode 18 písm. c) rezolúcie BR OSN 2140 (2014), a teda sankcionovateľný skutok účasti na činnostiach alebo poskytovania podpory činnostiam ohrozujúcim mier, bezpečnosť alebo stabilitu Jemenu, ako sa uvádza v bode 17 uvedenej rezolúcie.
                  
               
                     (5)
                  
                  
                     Na vykonanie určitých opatrení v tomto rozhodnutí je potrebná ďalšia činnosť Únie.
                  
               
                     (6)
                  
                  
                     Rozhodnutie 2014/932/SZBP by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2014/932/SZBP sa mení takto:
            
                        1.
                     
                     
                        V článku 2a sa v odseku 1 písmeno c) nahrádza takto:
                        
                                    „c)
                                 
                                 
                                    plánovania, riadenia alebo páchania činov, ktoré sú porušením platného medzinárodného práva v oblasti ľudských práv alebo medzinárodného humanitárneho práva, alebo činov, ktoré predstavujú porušovanie ľudských práv vrátane sexuálneho násilia v ozbrojenom konflikte alebo náboru alebo využívania detí v ozbrojenom konflikte v rozpore s medzinárodným právom, v Jemene, alebo“.
                                 
                              
                  
                        2.
                     
                     
                        V článku 2b sa v odseku 1 písmeno c) nahrádza takto:
                        
                                    „c)
                                 
                                 
                                    plánovania, riadenia alebo páchania činov, ktoré sú porušením platného medzinárodného práva v oblasti ľudských práv alebo medzinárodného humanitárneho práva, alebo činov, ktoré predstavujú porušovanie ľudských práv vrátane sexuálneho násilia v ozbrojenom konflikte alebo náboru alebo využívania detí v ozbrojenom konflikte v rozpore s medzinárodným právom, v Jemene, alebo“.
                                 
                              
                  
                        3.
                     
                     
                        Vkladá sa tento článok:
                        
                           „Článok 6a
                           Odchylne od opatrení uložených v rezolúciách BR OSN 2140 (2014) a BR OSN 2216 (2015) za predpokladu, že sankčný výbor na individuálnom základe rozhodol, že výnimka je potrebná na uľahčenie práce Organizácie Spojených národov a iných humanitárnych organizácií v Jemene alebo na akýkoľvek iný účel v súlade s cieľmi uvedených rezolúcií, príslušný orgán členského štátu udelí potrebné povolenie.“
                        
                     
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 2. apríla 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Rozhodnutie Rady 2014/932/SZBP z 18. decembra 2014 o reštriktívnych opatreniach vzhľadom na situáciu v Jemene (Ú. v. EÚ L 365, 19.12.2014, s. 147).